8.  การจัดการ

    1.  []โครงสร้างการจัดการ

โครงสร้างกรรมการบริษัทฯ 

โครงสร้างกรรมการของบริษัทฯ ประกอบด้วยคณะกรรมการ 2 ชุด คือ คณะกรรมการบริษัทฯ และ
คณะกรรมการตรวจสอบ ซึ่งมีรายละเอียด ดังนี้

คณะกรรมการบริษัทฯ

คณะกรรมการของบริษัทฯ ประกอบด้วยกรรมการทั้งสิ้นจำนวน 13 ท่าน
และจำนวนครั้งที่เข้าร่วมประชุมคณะกรรมการตามวาระปกติ และวาระพิเศษ ในปี 2552 มีดังนี้

  ----------------------- --------------------------------------- ---------------------- ---------- ----------
  ชื่อ-นามสกุล               ตำแหน่ง                                  จำนวนครั้งที่เข้าร่วมประชุม              

                                                                  วาระปกติ                วาระพิเศษ   รวม

  1. นายโยชิกิ โมริ          ประธานกรรมการ                           -                      -          -

  2. นายมาซาโอะ มิซูโน      รองประธานกรรมการและกรรมการผู้จัดการ        4                      1          5/5

  3. นายมิตซูฮิโกะ ยาชิโร     กรรมการ                                 4                      1          5/5

  4. นางสุพร วัธนเวคิน       กรรมการ                                 4                      1          5/5

  5. นายอภิชาต นันทเทิม      กรรมการ                                 4                      1          5/5

  6. นางสาวกัณณิกา เกื้อศิริกุล  กรรมการ                                 4                      1          5/5

  7. นายชัชวาลย์ เจียรวนนท์   กรรมการ                                 2                      -          2/5

  8. นายทาคาโทซิ อิเคนิซิ     กรรมการ                                 2                      1          3/5

  9. นางจิราพร คงเจริญวานิช  กรรมการ                                 3                      1          4/5

  10. นายซิเกโตะ นาซุ       กรรมการ                                 4                      1          5/5

  11. นายนพพันธป์ เมืองโคตร  กรรมการอิสระและประธานคณะกรรมการตรวจสอบ   4                      1          5/5

  12. นายเดช บุลสุข         กรรมการอิสระและกรรมการตรวจสอบ            4                      -          4/5

  13. นายชุนอิจิ โคบายาชิ     กรรมการอิสระและกรรมการตรวจสอบ            4                      1          5/5
  ----------------------- --------------------------------------- ---------------------- ---------- ----------

หมายเหตุ - กรรมการผู้มีอำนาจลงนามผูกพันบริษัทฯ คือ นายโยชิกิ โมริ หรือนายมาซาโอะ มิซูโน
พร้อมประทับตราสำคัญ ของบริษัทฯ

- รายละเอียดของกรรมการปรากฏในเอกสารแนบ 1

โดยมี เลขานุการบริษัท คือ

1.  นางสาวสุพรรณี อัศวสุวรรณ์ รองกรรมการผู้จัดการอาวุโสสำนักกรรมการผู้จัดการ

2.  นายเออิชิโร คิมุระ รองกรรมการผู้จัดการอาวุโสฝ่ายควบคุมและจัดการองค์กร

  ขอบเขตอำนาจหน้าที่ของคณะกรรมการบริษัทฯ

1.  กรรมการต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัทฯ
    ตลอดจนมติของที่ประชุมผู้ถือหุ้น

2.  กรรมการจะต้องไม่ประกอบกิจการอันมีลักษณะอย่างเดียวกันและเป็นการแข่งขันกับกิจการของบริษัทฯ
    หรือเป็นหุ้นส่วนในห้างหุ้นส่วนสามัญ หรือเป็นหุ้นส่วนไม่จำกัดความรับผิดในห้างหุ้นส่วนจำกัด
    หรือเป็นกรรมการของบริษัทจำกัดหรือบริษัทมหาชนจำกัดอื่นใดที่ประกอบกิจการอันมีสภาพอย่างเดียวกันและเป็นการแข่งขันกับกิจการของบริษัทฯ
    เว้นแต่จะได้แจ้งให้ที่ประชุมผู้ถือหุ้นทราบก่อนที่จะมีมติแต่งตั้งกรรมการผู้นั้น

3.  กรรมการต้องแจ้งให้บริษัทฯ ทราบโดยไม่ชักช้า
    ในกรณีที่กรรมการมีส่วนได้เสียในสัญญาใดที่บริษัทฯ ทำขึ้น
    หรือในกรณีที่จำนวนหุ้นกรรมการถือหุ้นหรือหุ้นกู้ของกรรมการที่มีอยู่ในบริษัทฯ
    หรือบริษัทในเครือเพิ่มขึ้นหรือลดลง

4.  คณะกรรมการต้องประชุมอย่างน้อย 3 เดือนต่อครั้ง

5.  กรรมการที่มีส่วนได้เสียในเรื่องใดเรื่องหนึ่งจะไม่มีสิทธิออกเสียงลงคะแนนในเรื่องนั้น

6.  ในกรณีที่ที่ประชุมมีการลงคะแนนเสียงเท่ากันให้ประธานคณะกรรมการมีเสียงชี้ขาดเพิ่มขึ้นอีกหนึ่งเสียง

  หน้าที่และความรับผิดชอบของเลขานุการบริษัทฯ

  1. จัดทำและเก็บรักษาเอกสารดังต่อไปนี้

  ก. ทะเบียนกรรมการ

  ข. หนังสือนัดประชุมคณะกรรมการ รายงานการประชุมคณะกรรมการ
  และรายงานประจำปีของคณะกรรมการ

  ค. หนังสือนัดประชุมผู้ถือหุ้น และรายงานการประชุมผู้ถือหุ้น

  2. เก็บรักษารายงานการมีส่วนได้เสียของกรรมการและผู้บริหาร

  3. ดำเนินการอื่นๆ ตามที่คณะกรรมการบริษัทฯ มอบหมาย

  กรรมการอิสระ และ คณะกรรมการตรวจสอบ

คณะกรรมการตรวจสอบ มีจำนวน 3 ท่าน
และจำนวนครั้งที่เข้าร่วมประชุมคณะกรรมการตรวจสอบในปี 2552 มีดังนี้

ขอบเขตอำนาจหน้าที่ของคณะกรรมการตรวจสอบ

ที่ประชุมคณะกรรมการบริษัทฯ ได้พิจารณาอนุมัติหลักเกณฑ์เบื้องต้นเกี่ยวกับคณะกรรมการตรวจสอบ
ซึ่งรายละเอียดของหลักเกณฑ์ดังกล่าวสอดคล้องกับประกาศตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ พ.ศ. 2551 ดังนี้

1.  สอบทานให้บริษัทฯ มีการรายงานทางการเงินอย่างถูกต้องและเพียงพอ

2.  สอบทานให้บริษัทฯ มีระบบการควบคุมภายใน (Internal Control)
    และระบบการตรวจสอบภายใน (Internal Audit) ที่เหมาะสม และมีประสิทธิผล
    และพิจารณาความเป็นอิสระของหน่วยงานตรวจสอบภายใน

3.  สอบทานให้บริษัทฯ ปฏิบัติตามกฎหมายว่าด้วยหลักทรัพย์และตลาดหลักทรัพย์ฯ
    ข้อกำหนดของตลาดหลักทรัพย์ฯ และกฎหมายที่เกี่ยวข้องกับธุรกิจของบริษัทฯ

4.  พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทฯ
    และเสนอค่าตอบแทนของบุคคลดังกล่าว
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1
    ครั้ง

5.  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์ฯ
    ทั้งนี้ เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัทฯ

6.  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

  6.1 ความเห็นเกี่ยวกับความถูกต้อง ครบถ้วน
  เป็นที่เชื่อถือได้ของรายงานทางการเงินของบริษัทฯ

  6.2 ความเห็นเกี่ยวกับความเพียงพอของระบบควบคุมภายในของบริษัทฯ

  6.3 ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาด หลักทรัพย์ฯ หรือกฎหมายที่เกี่ยวข้องกับธุรกิจของบริษัทฯ

  6.4 ความเห็นเกี่ยวกับความเหมาะสมของผู้สอบบัญชี
  6.5 ความเห็นเกี่ยวกับรายการที่อาจมีความขัดแย้งทางผลประโยชน์

  6.6 จำนวนการประชุมของคณะกรรมการตรวจสอบ
  และการเข้าร่วมประชุมของคณะกรรมการตรวจสอบแต่ละ ท่าน

  6.7
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (Charter)

  6.8
  รายการอื่นที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับ
  มอบหมายจากคณะกรรมการบริษัท

  7.
  ปฏิบัติการอื่นใดตามที่คณะกรรมการบริษัทมอบหมายด้วยความเห็นชอบจากคณะกรรมการตรวจสอบ

  นิยามกรรมการอิสระ

บริษัทกำหนดคุณสมบัติของ “กรรมการอิสระ”
ตามหลักเกณฑ์ที่กำหนดโดยสำนักงานกำกับหลักทรัพย์และตลาดหลักทรัพย์แห่งประเทศไทย สรุปได้ดังนี้

  1. เป็นกรรมการที่ไม่มีส่วนร่วมบริหารงานในบริษัท บริษัทในเครือ บริษัทร่วม บริษัทที่เกี่ยวข้อง
  หรือผู้ถือหุ้นรายใหญ่ของบริษัท

  2. เป็นกรรมการที่ไม่เป็นลูกจ้าง พนักงาน ที่ปรึกษาที่ได้เงินเดือนประจำจากบริษัทในเครือ
  บริษัทร่วม บริษัทที่เกี่ยวข้อง หรือผู้ถือหุ้นรายใหญ่ของบริษัท

  3. เป็นกรรมการที่ไม่มีผลประโยชน์หรือส่วนได้เสียไม่ว่าทางตรงหรือทางอ้อม
  ทั้งในด้านการเงินและการบริหารงานของบริษัท บริษัทในเครือ บริษัทร่วม
  หรือผู้ถือหุ้นรายใหญ่ของบริษัท

  4. เป็นกรรมการที่ไม่เป็นผู้ที่เกี่ยวข้องหรือญาติสนิทของผู้บริหารหรือผู้ถือหุ้นรายใหญ่ของบริษัท

  5. เป็นกรรมการที่ไม่ได้รับการแต่งตั้งขึ้นเป็นตัวแทนเพื่อรักษาผลประโยชน์ของกรรมการบริษัท
  ผู้ถือหุ้นรายใหญ่หรือผู้ถือหุ้นที่เป็นผู้ที่เกี่ยวข้องกับผู้ถือหุ้นรายใหญ่ของบริษัท

  6. สามารถปฏิบัติหน้าที่ แสดงความเห็น
  หรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัทโดยไม่อยู่ภายใต้การควบคุมของผู้บริหารหรือผู้ถือหุ้นรายใหญ่ของบริษัท
  รวมทั้งผู้ที่เกี่ยวข้องหรือญาติสนิทของบุคคลดังกล่าว

  7.
  คุณสมบัติกรรมการอิสระให้เป็นไปตามหลักเกณฑ์ที่กำหนดโดยตลาดหลักทรัพย์แห่งประเทศไทยและสำนักงานคณะกรรมการหลักทรัพย์และตลาดหลักทรัพย์
  ตัวอย่างเช่น

  (1) ถือหุ้นไม่เกินร้อยละ 1 ของจำนวนหุ้นที่มีสิทธิออกเสียงทั้งหมดในบริษัท บริษัทย่อย
  หรือบริษัทที่เกี่ยวข้อง

  (2)
  ไม่มีความสัมพันธ์กับบริษัทและบริษัทที่เกี่ยวข้องในลักษณะที่มีส่วนได้เสียหรือได้ผลประโยชน์ในด้านการเงินหรือการบริหารงานเป็นเวลาไม่น้อยกว่า
  2 ปี โดยลักษณะความสัมพันธ์ดังกล่าว มีตัวอย่างเช่น

-   มีส่วนร่วมในการบริหารงาน ลูกจ้าง พนักงาน ที่ปรึกษาที่รับเงินเดือนประจำ
    หรือผู้มีอำนาจควบคุมของบริษัท หรือบริษัทย่อย
    หรือเป็นบุคคลที่อาจมีความขัดแย้งทางผลประโยชน์

-   มีความสัมพันธ์ทางธุรกิจ มีผลประโยชน์หรือส่วนได้เสียไม่ว่าทางตรงหรือทางอ้อม
    ทั้งในด้านการเงิน และการบริหารงานของบริษัท บริษัทย่อย หรือบริษัทที่เกี่ยวข้อง
    ในลักษณะที่จะทำให้ขาดความเป็นอิสระ

-   เป็นผู้ให้บริการทางวิชาชีพ เช่น เป็นผู้สอบบัญชี ที่ปรึกษากฎหมาย ที่ปรึกษาทางการเงิน
    หรือผู้ประเมินราคาทรัพย์สิน

-   เป็นญาติสนิทกับผู้บริหาร ผู้ถือหุ้นรายใหญ่ของบริษัท บริษัทย่อย หรือบริษัทที่เกี่ยวข้อง
    หรือเป็นผู้ที่ได้รับการแต่งตั้งให้เป็นตัวแทนเพื่อรักษาผลประโยชน์ของกรรมการหรือผู้ถือหุ้นรายใหญ่

-   ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยสำคัญกับกิจการของบริษัท
    บริษัทย่อย หรือเป็นหุ้นส่วนที่มีนัยในห้างหุ้นส่วน
    หรือเป็นกรรมการที่มีส่วนร่วมบริหารงานของบริษัทอื่นที่มีสภาพอย่างเดียวกันและเป็นการแข่งขันกับบริษัท
    หรือบริษัทย่อย

-   ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

บริษัทฯ ได้กำหนดให้มีการประชุมกรรมการอิสระและคณะกรรมการตรวจสอบอย่างน้อยปีละ 4 ครั้ง
เพื่อส่งเสริมให้กรรมการอิสระได้มีโอกาสประชุมระหว่างกันเอง
เพื่อเสนอแนะแนวทางในการพัฒนาคุณภาพ
การกำกับดูแลกิจการของบริษัทตามหลักการกำกับดูแลที่ดีสำหรับบริษัทจดทะเบียนของตลาดหลักทรัพย์แห่งประเทศไทย

  ผู้บริหาร

  ณ วันที่ 20 กุมภาพันธ์ 2553 บริษัทฯ มีผู้บริหารจำนวนทั้งสิ้น 12 ท่าน ดังมีรายชื่อต่อไปนี้

  --------------------- -------------------------------------------------
  ชื่อ-นามสกุล             ตำแหน่ง

  1. นายมาซาโอะ มิซูโน    รองประธานกรรมการและกรรมการผู้จัดการ*

  2. นายมิตซูฮิโกะ ยาชิโร   กรรมการ*

  3. นางสุพร วัธนเวคิน     กรรมการ*

  4. นายอภิชาต นันทเทิม    กรรมการ*

  5. นางสาวกัณณิกา        กรรมการ*
  เกื้อศิริกุล               

  6. นางจิราพร           กรรมการ*
  คงเจริญวานิช            

  7. นายซิเกโตะ นาซุ      กรรมการ*

  8. นายธวัชชัย พีชะพัฒน์    รองกรรมการผู้จัดการอาวุโสฝ่ายสารสนเทศ

  9. นายโนบุอากิ โอนิชิ     รองกรรมการผู้จัดการอาวุโสฝ่ายซีเอสอาร์

  10. นายนันทวัฒน์ โชติวิจิตร รองกรรมการผู้จัดการอาวุโสฝ่ายการตลาด

  11. นางสาวสุพรรณี       รองกรรมการผู้จัดการอาวุโสสำนักกรรมการผู้จัดการ
  อัศวสุวรรณ์              

  12. นายเออิชิโร คิมุระ    รองกรรมการผู้จัดการอาวุโสฝ่ายควบคุมและจัดการองค์กร
  --------------------- -------------------------------------------------

  *กรรมการที่บริหารงานประจำของบริษัทฯ

  หมายเหตุ - รายละเอียดของผู้บริหารปรากฎในเอกสารแนบ 1

  หมายเหตุ - นายนันทวัฒน์ โชติวิจิตร ได้ลาออกจากการเป็นพนักงานของบริษัทฯ ตั้งแต่วันที่ 1
  เมษายน 2553

  ขอบเขตอำนาจหน้าที่ของกรรมการผู้จัดการ

กรรมการผู้จัดการมีอำนาจและหน้าที่ในการจัดการงานของบริษัทฯ
ตามที่ได้รับมอบหมายโดยคณะกรรมการของบริษัทฯ และปฏิบัติตามแผนงานของบริษัทฯ
ซึ่งรวมทั้งการดำเนินการและ/หรือจัดการงานประจำตามปกติของบริษัทฯ
และดำเนินธุรกิจตามนโยบาย แผนทางธุรกิจ และงบประมาณตามที่ได้รับอนุมัติโดยคณะกรรมการ
ทั้งนี้ ให้กรรมการผู้จัดการสามารถมอบอำนาจหน้าที่ของตนให้บุคคลอื่นเพื่อปฏิบัติหน้าที่แทนตนได้

กรรมการผู้จัดการ หรือบุคคลซึ่งได้รับมอบอำนาจจากกรรมการผู้จัดการจะไม่อนุมัติ
หรือมีส่วนเกี่ยวข้อง หรือเข้าร่วมดำเนินธุรกิจ ในธุรกิจที่ตนหรือบุคคลที่อาจมีความขัดแย้ง
มีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทฯ
หรือบริษัทย่อยของบริษัทฯ

2.  การสรรหากรรมการและผู้บริหาร

กระบวนการคัดเลือกผู้ดำรงตำแหน่งกรรมการของบริษัทไม่ได้ผ่านคณะกรรมการสรรหา
เนื่องจากปัจจุบันบริษัทยังไม่มีการแต่งตั้งคณะกรรมการสรรหา อย่างไรก็ตาม
คณะกรรมการบริษัทได้ร่วมกันพิจารณาคุณสมบัติในด้านต่างๆ จากความเหมาะสมด้านคุณวุฒิ
ประสบการณ์ และความเชี่ยวชาญจากหลากหลายวิชาชีพ
โดยการคัดเลือกบุคคลที่จะแต่งตั้งเป็นกรรมการของบริษัทฯ จะดำเนินการโดยที่ประชุมใหญ่ผู้ถือหุ้น
ทั้งนี้ คณะกรรมการจะเป็นผู้ดำเนินกิจการของบริษัทฯ ภายใต้การควบคุมของที่ประชุมใหญ่ผู้ถือหุ้น
และตามข้อบังคับของบริษัทฯ วิธีการในการแต่งตั้งกรรมการของบริษัทฯ สามารถสรุปได้ดังนี้

1.  ผู้ถือหุ้นคนหนึ่งมีคะแนนเสียงเท่ากับ 1 หุ้นต่อ 1 เสียง ตามจำนวนหุ้นที่ถืออยู่

2.  ในการเลือกกรรมการ อาจใช้วิธีออกเสียงลงคะแนนเลือกกรรมการเป็นรายบุคคลคราวละคน
    หรือคราวละหลายคน ตามแต่ที่ประชุมผู้ถือหุ้นจะเห็นสมควร
    แต่ในการลงมติแต่ละครั้งผู้ถือหุ้นต้องออกเสียงด้วยคะแนนเสียงที่มีตาม 1. ทั้งหมด
    จะแบ่งคะแนนเสียงแก่คนใดมากน้อยเพียงใดไม่ได้

3.  การออกเสียงลงคะแนนเลือกตั้งกรรมการให้ใช้เสียงข้างมาก หากมีคะแนนเสียงเท่ากัน
    ให้ผู้ที่เป็นประธานที่ประชุมเป็นผู้ออกเสียงชี้ขาด

ประธานกรรมการเป็นตัวแทนของผู้ถือหุ้นรายใหญ่จากกลุ่ม อิออน เครดิต เซอร์วิส ประเทศญี่ปุ่น
ซึ่งถือหุ้น
ร้อยละ 54.32 ของหุ้นทั้งหมด โดยไม่เป็นบุคคลเดียวกันกับกรรมการผู้จัดการ
แต่ทั้งสองท่านเป็นตัวแทนจากกลุ่มผู้ถือหุ้นรายใหญ่กลุ่มเดียวกัน อย่างไรก็ตาม
เพื่อให้เกิดการถ่วงดุลย์และการสอบทานการบริหารงาน โครงสร้างคณะกรรมการบริษัทฯ
ยังประกอบด้วยกรรมการที่เป็นอิสระ 3 ท่าน

2.  ค่าตอบแทนกรรมการและผู้บริหาร

การกำหนดค่าตอบแทนกรรมการของบริษัทฯ ไม่ได้ผ่านคณะกรรมการพิจารณาค่าตอบแทนของบริษัท ฯ
เนื่องจากปัจจุบันบริษัทยังไม่มีคณะกรรมการพิจารณาค่าตอบแทน อย่างไรก็ตาม
ในการพิจารณาค่าตอบแทนกรรมการ
ที่ประชุมคณะกรรมการได้พิจารณาทบทวนอัตราค่าตอบแทนกรรมการประจำปีเพื่อให้มั่นใจว่าอัตราค่าตอบแทนกรรมการมีความเหมาะสมกับขอบเขตหน้าที่ความรับผิดชอบของกรรมการ
และเสนอให้ผู้ถือหุ้นพิจารณาอนุมัติ

1.  ค่าตอบแทนที่เป็นตัวเงิน

ในปีบัญชี 2552 บริษัทฯ มีกรรมการทั้งสิ้นจำนวน 13 ท่าน และผู้บริหารจำนวนทั้งสิ้น 12 ท่าน
ค่าตอบแทนที่เป็นตัวเงินของกรรมการและผู้บริหารสำหรับปีบัญชี 2552 เริ่มต้นตั้งแต่วันที่ 21
กุมภาพันธ์ 2552 และสิ้นสุดวันที่ 20 กุมภาพันธ์ 2553 สามารถสรุปได้ดังนี้

ค่าตอบแทนของคณะกรรมการและผู้บริหารบริษัท

  --------------------------------------- ------------------- ----------------
  ประเภทของค่าตอบแทน                       ค่าตอบแทนของผู้บริหาร   
                                          (ล้านบาท)            

                                          ปี 2551              ปี 2552

  จำนวนผู้บริหาร (คน)                        21                  12

  เงินเดือน และ ค่าตอบแทนอื่นสำหรับผู้บริหาร       63.56               39.65

  ค่าตอบแทนกรรมการ                         9.41                8.94

  เงินสมทบเข้ากองทุนสำรองเลี้ยงชีพส่วนของบริษัทฯ   0.69                0.51

  รวม                                     73.66               49.10
  --------------------------------------- ------------------- ----------------

หมายเหตุ : ในปีบัญชี 2551
นับรวมตำแหน่งตั้งแต่รองกรรมการผู้จัดการและรองกรรมการผู้จัดการอาวุโสรวม14 คน
อย่างไรก็ตาม หลังจากที่บริษัทฯ มีการปรับเปลี่ยนระดับตำแหน่งผู้บริหารในปีบัญชี 2552
ทำให้ผู้บริหารตามคำจำกัดความของสำนักงาน ก.ล.ต.
นับรวมตำแหน่งตั้งแต่รองกรรมการผู้จัดการอาวุโสรวม 5 คน

ค่าตอบแทนกรรมการ

+-------------------+-----------------+---------------+---------------+
| รายนามกรรมการ     | ตำแหน่ง          | ค่า            |               |
|                   |                 | ตอบแทนกรรมการ |               |
|                   |                 |               |               |
|                   |                 | (ล้านบาท)      |               |
+===================+=================+===============+===============+
|                   |                 | ปี 2551        | ปี 2552        |
+-------------------+-----------------+---------------+---------------+
| 1. นายโยชิกิ โมริ    | ประธานกรรมการ** | ไม่มี           | ไม่มี           |
+-------------------+-----------------+---------------+---------------+
| 2. นายมาซาโอะ     | รอง             | 3.10          | 2.85          |
| มิซูโน              | ประธานกรรมการแล |               |               |
|                   | ะกรรมการผู้จัดการ* |               |               |
+-------------------+-----------------+---------------+---------------+
| 3. นายมิตซูฮิโกะ     | กรรมการ*        | 0.75          | 0.70          |
| ยาชิโร             |                 |               |               |
+-------------------+-----------------+---------------+---------------+
| 4. นางสุพร วัธนเวคิน | กรรมการ*        | 0.70          | 0.66          |
+-------------------+-----------------+---------------+---------------+
| 5. นายอภิชาต       | กรรมการ*        | 0.72          | 0.68          |
| นันทเทิม            |                 |               |               |
+-------------------+-----------------+---------------+---------------+
| 6. นางสาวกัณณิกา    | กรรมการ*        | 0.63          | 0.60          |
| เกื้อศิริกุล           |                 |               |               |
+-------------------+-----------------+---------------+---------------+
| 7. นายชัชวาลย์      | กรรมการ         | 0.74          | 0.74          |
| เจียรวนนท์          |                 |               |               |
+-------------------+-----------------+---------------+---------------+
| 8. นายทาคาโทซิ     | กรรมการ**       | รับตำแหน่ง 18   | ไม่มี           |
| อิเคนิซิ             |                 | มิ.ย. 2551     |               |
+-------------------+-----------------+---------------+---------------+
| 9. นางจิราพร       | กรรมการ*        | 0.50          | 0.47          |
| คงเจริญวานิช        |                 |               |               |
+-------------------+-----------------+---------------+---------------+
| 10. นายซิเกโตะ นาซุ | กรรมการ**       | 0.48          | 0.45          |
+-------------------+-----------------+---------------+---------------+
| 11. นายนพพันธป์     | กรรมการ         | 0.67          | 0.67          |
| เมืองโคตร          | อิสระและประธานคณ |               |               |
|                   | ะกรรมการตรวจสอบ |               |               |
+-------------------+-----------------+---------------+---------------+
| 12. นายเดช บุลสุข   | กรรมการอิสระแล   | 0.56          | 0.56          |
|                   | ะกรรมการตรวจสอบ |               |               |
+-------------------+-----------------+---------------+---------------+
| 13. นายชุนอิจิ       | กรรมการอิสระแล   | 0.56          | 0.56          |
| โคบายาชิ           | ะกรรมการตรวจสอบ |               |               |
+-------------------+-----------------+---------------+---------------+
| รวมทั้งสิ้น           |                 | 9.41          | 8.94          |
+-------------------+-----------------+---------------+---------------+

* กรรมการบริหาร

** กรรมการตัวแทนจากบริษัทอิออน เครดิต เซอร์วิส (ญี่ปุ่น) ไม่มีผลตอบแทนใดๆ
จากตำแหน่งกรรมการในบริษัทฯ

2.  ค่าตอบแทนอื่น

-ไม่มี-

3.  การกำกับดูแลกิจการ

1. สิทธิของผู้ถือหุ้น

คณะกรรมการบริษัทฯ ตระหนักและให้ความสำคัญถึงสิทธิของผู้ถือหุ้นของบริษัทฯ
ซึ่งรวมถึงการมีส่วนแบ่งในกำไรของกิจการ การซื้อขายหรือโอนหุ้น การได้รับข่าวสาร
ข้อมูลของกิจการอย่างเพียงพอ การเข้าร่วมประชุมเพื่อใช้สิทธิออกเสียงลงคะแนนในกิจการต่างๆ
ที่สำคัญในที่ประชุมผู้ถือหุ้น เป็นต้น ทั้งนี้ บริษัทฯ
ได้ส่งเสริมการปกป้องสิทธิของผู้ถือหุ้นและสนับสนุนให้ผู้ถือหุ้นใช้สิทธิ
โดยให้ความสำคัญในการเปิดเผยข้อมูลข่าวสารที่ถูกต้อง ครบถ้วน ทันเวลา และโปร่งใสแก่ผู้ถือหุ้น
โดย ในปี 2552 คณะกรรมการบริษัทฯ ได้ดำเนินการเพื่อเป็นการอำนวยความสะดวก และ
ส่งเสริมสิทธิของผู้ถือหุ้น ดังนี้

1.  บริษัทฯ มีการประชุมผู้ถือหุ้นทั้งหมด 1 ครั้ง เมื่อวันที่ 17 มิถุนายน 2552 โดยบริษัทฯ
    ได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่างๆ
    พร้อมความเห็นของคณะกรรมการ รวมถึงข้อบังคับบริษัทเกี่ยวกับการประชุมผู้ถือหุ้น
    หนังสือมอบฉันทะ รายชื่อของกรรมการอิสระทั้งหมด รวมทั้งแผนที่แสดงสถานที่ประชุม
    และรายละเอียดของเอกสารที่ผู้ถือหุ้นจะต้องนำมาแสดงในวันประชุมและขั้นตอนเกี่ยวกับการประชุมผู้ถือหุ้น
    ส่งให้ผู้ถือหุ้นพิจารณาล่วงหน้าก่อนการประชุมมากกว่า 15 วันทำการ นอกจากนี้
    ผู้ถือหุ้นยังสามารถเข้าดูข้อมูลต่าง ๆ
    เกี่ยวกับระเบียบวาระการประชุมของแต่ละครั้งได้ทางเว็บไซต์ของบริษัทฯ
    เป็นการล่วงหน้าก่อนวันประชุมอย่างน้อย 30 วันด้วย
    และได้ประกาศลงในหนังสือพิมพ์รายวันฉบับภาษาไทยและภาษาอังกฤษ อย่างละ 1 ฉบับ
    ตามพระราชบัญญัติบริษัทมหาชนจำกัด พ.ศ. 2535

2.  ในวันประชุมผู้ถือหุ้น บริษัทฯ
    เปิดให้ผู้ถือหุ้นสามารถลงทะเบียนเข้าร่วมประชุมได้ล่วงหน้าก่อนเวลาประชุมอย่างน้อย 1
    ชั่วโมง โดยมีการนำระบบ Barcode
    มาใช้ในการลงทะเบียนเพื่อให้การลงทะเบียนของผู้ถือหุ้นและผู้รับมอบฉันทะแต่ละรายที่เข้าร่วมประชุม
    เป็นไปอย่างสะดวกรวดเร็ว พร้อมทั้งจัดพิมพ์บัตรลงคะแนนในแต่ละวาระให้แก่ผู้ถือหุ้น

3.  ก่อนเริ่มการประชุมผู้ถือหุ้น เลขานุการบริษัทฯ
    ได้ชี้แจงวิธีการลงคะแนนและวิธีการนับคะแนนอย่างชัดเจน โดยการออกเสียงลงคะแนนจะนับ
    1 หุ้น เป็น 1 เสียง โดยบริษัทฯ
    ได้จัดให้มีตัวแทนจากสำนักกฎหมายและอาสาสมัครจากผู้ถือหุ้นมาเป็นพยานในการนับคะแนนด้วยเพื่อความโปร่งใสและจัดแยกการลงคะแนนเสียงสำหรับแต่ละเรื่องอย่างชัดเจน
    เพื่อรักษาสิทธิของผู้ถือหุ้นด้วย นอกจากนี้ การนับคะแนนจะถือเสียงข้างมากเป็นมติ
    ยกเว้นกรณีการลงมติที่กำหนดให้
    ถือคะแนนเสียงไม่น้อยกว่าสามในสี่ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน

4.  การประชุมผู้ถือหุ้นเมื่อวันที่ 17 มิถุนายน 2552 บริษัทฯ มีรองประธานกรรมการบริษัทฯ
    เป็นประธานในที่ประชุม เนื่องจาก ประธานกรรมการบริษัทฯ
    ติดภารกิจอยู่ต่างประเทศไม่สามารถเข้าร่วมประชุมได้
    โดยมีกรรมการเข้าร่วมประชุมทั้งหมดจำนวน 10 ท่าน
    อีกทั้งมีผู้ตรวจสอบบัญชีและที่ปรึกษากฎหมายของบริษัทฯเข้าร่วมประชุมด้วย
    โดยประธานในที่ประชุมจัดสรรเวลาการประชุมอย่างเหมาะสม
    และเปิดโอกาสให้ผู้ถือหุ้นมีสิทธิอย่างเท่าเทียมในการแสดงความคิดเห็นและซักถามในที่ประชุม
    รวมทั้งได้บันทึกประเด็นคำถามและข้อคิดเห็นไว้ในรายงานการประชุม นอกจากนี้
    ยังเปิดโอกาสให้ผู้ถือหุ้นส่งคำถามเกี่ยวกับการประชุมถึงบริษัทฯ
    ล่วงหน้าก่อนวันประชุมอย่างน้อย 15 วัน

5.  บริษัทฯ เผยแพร่ข้อมูลข่าวสารให้แก่ผู้ถือหุ้นอย่างสม่ำเสมอผ่านช่องทางของตลาดหลักทรัพย์ฯ
    สื่อหรือสิ่งพิมพ์ต่าง ๆ รวมทั้งเว็บไซต์ของบริษัทฯ
    และจัดให้มีช่องทางที่ผู้ถือหุ้นรายย่อยสามารถติดต่อขอข้อมูลได้โดยตรงผ่านทาง E-mail
    Address ของหน่วยงานนักลงทุนสัมพันธ์

2. การปฏิบัติต่อผู้ถือหุ้นอย่างเท่าเทียมกัน

บริษัทฯ ให้ความสำคัญและดูแลให้มีการปฏิบัติต่อผู้ถือหุ้นทุกรายอย่างเท่าเทียมกันและเป็นธรรม
โดยได้ดำเนินการต่าง ๆ ดังต่อไปนี้

1.  ประธานในที่ประชุมดำเนินการประชุมผู้ถือหุ้นตามลำดับระเบียบวาระที่ได้แจ้งไว้ในหนังสือเชิญประชุมเสมอ
    และมีนโยบายที่จะไม่เพิ่มระเบียบวาระในที่ประชุมโดยไม่ได้แจ้งให้ผู้ถือหุ้นทราบล่วงหน้า
    เพื่อให้ผู้ถือหุ้นได้มีโอกาสศึกษาข้อมูลประกอบระเบียบวาระก่อนตัดสินใจ

2.  ผู้ถือหุ้นที่ไม่สะดวกเข้าร่วมประชุมด้วยตนเองสามารถมอบฉันทะให้กรรมการที่เป็นอิสระคนใดคนหนึ่งเข้าประชุมและลงคะแนนเสียงแทนได้
    โดยมีการเสนอรายชื่อของกรรมการอิสระทั้งหมดในหนังสือมอบฉันทะรูปแบบที่สามารถกำหนดทิศทางการลงคะแนนได้ให้แก่ผู้ถือหุ้น
    เพื่อสนับสนุนให้ผู้ถือหุ้นสามารถกำหนดการลงคะแนนเสียงได้เอง

3.  บริษัทฯ ส่งเสริมให้ผู้ถือหุ้นใช้บัตรลงคะแนนเสียงสำหรับทุกระเบียบวาระ
    โดยจัดทำบัตรลงคะแนนแยกตามเรื่องที่สำคัญ ๆ
    เพื่อให้ผู้ถือหุ้นสามารถลงคะแนนได้ตามที่เห็นสมควร
    ซึ่งจะมีการเก็บบัตรลงคะแนนดังกล่าวในห้องประชุม
    เพื่อนำผลคะแนนมารวมคำนวณกับคะแนนเสียงที่ได้ลงไว้ล่วงหน้าในหนังสือมอบฉันทะก่อนที่จะประกาศแจ้งมติของคะแนนเสียงในห้องประชุม

4.  บริษัทฯ ได้บันทึกรายงานการประชุมอย่างถูกต้อง ครบถ้วน
    และจัดส่งรายงานการประชุมให้แก่ตลาดหลักทรัพย์ฯ และ ก.ล.ต. ภายในระยะเวลา 14
    วันนับแต่วันประชุมผู้ถือหุ้น และเผยแพร่บนเว็บไซต์ของบริษัทฯ

5.  บริษัทฯ มีการกำหนดมาตรการป้องกันการที่กรรมการและผู้บริหารจะนำข้อมูลภายในของบริษัทฯ
    ไปใช้เพื่อประโยชน์ส่วนตน ดังนี้

    -   ห้ามมิให้กรรมการ ผู้บริหาร รวมถึงคู่สมรส และบุตรที่ยังไม่บรรลุนิติภาวะ
        ใช้ข้อมูลภายในเพื่อทำการซื้อ ขาย โอน หรือรับโอนหลักทรัพย์ของบริษัทฯ
        ก่อนที่ข้อมูลนั้นจะถูกเผยแพร่ให้ประชาชนทั่วไปทราบโดยทั่วถึงกัน
        โดยเฉพาะอย่างยิ่งในช่วง 1 เดือน ก่อนที่งบการเงินจะถูกเปิดเผยต่อสาธารณชน
        นอกจากนี้ ภายหลังจากที่ข้อมูลได้ถูกเผยแพร่แล้ว
        บุคคลข้างต้นควรละเว้นการซื้อหรือขายหลักทรัพย์จนกระทั่งประชาชนที่ได้รับข้อมูลดังกล่าวได้มีเวลาประเมินข้อมูลที่ได้รับในระยะเวลาพอสมควรแล้ว

    -   ให้ความรู้แก่กรรมการรวมทั้งผู้บริหารที่มีหน้าที่ที่จะต้องรายงานการถือครองหลักทรัพย์ของตน
        คู่สมรส และบุตรที่ยังไม่บรรลุนิติภาวะ
        เกี่ยวกับการรายงานการถือครองหลักทรัพย์ของบริษัทฯ หากกรรมการหรือผู้บริหาร
        รวมถึงคู่สมรส และบุตรที่ยังไม่บรรลุนิติภาวะที่เข้าข่าย มีการซื้อ ขาย โอน
        หรือรับโอนหลักทรัพย์ของบริษัทฯ ตามหลักเกณฑ์ เงื่อนไข
        และวิธีการที่คณะกรรมการกำกับตลาดทุนประกาศกำหนด

อย่างไรก็ตาม บริษัทฯ
กำลังศึกษากระบวนการในการเปิดโอกาสให้ผู้ถือหุ้นสามารถเสนอเพิ่มระเบียบวาระการประชุมผู้ถือหุ้น
และการเปิดโอกาสให้ผู้ถือหุ้นสามารถเสนอชื่อบุคคล
ที่มีคุณสมบัติครบถ้วนตามข้อสรุปคุณสมบัติกรรมการเพื่อเข้ารับเลือกเสนอชื่อเป็นกรรมการ
ได้ล่วงหน้าก่อนการประชุม

3. บทบาทของผู้มีส่วนได้เสีย

บริษัทฯ มีแนวทางการปฏิบัติต่อผู้มีส่วนได้เสียดังนี้

  ----------------- ----------------------------------------------------------------------------------
  ผู้ถือหุ้น             บริษัทฯ มีความรับผิดชอบต่อผู้ถือหุ้น โดยมุ่งเน้นในด้านการเติบโตที่ยั่งยืนของธุรกิจ เพื่อสร้างผลตอบแทนระยะยาว
                    ซึ่งเป็นการเพิ่มมูลค่าให้แก่ผู้ถือหุ้น โดยหลังจากเข้าจดทะเบียนในตลาดหลักทรัพย์ เมื่อปี 2544 บริษัทฯ
                    ได้จ่ายเงินปันผลแก่ผู้ถือหุ้นอย่างต่อเนื่องทุกปี

  พนักงาน            บริษัทฯ ถือว่าพนักงานเป็นปัจจัยที่สำคัญในความสำเร็จของบริษัทฯ จึงได้สนับสนุนคุณภาพชีวิตที่ดีในการทำงาน
                    สนับสนุนการพัฒนาทักษะและการศึกษาอบรมเพื่อสร้างมาตรฐานในด้านการบริการลูกค้า
                    โดยพนักงานได้รับผลตอบแทนที่เหมาะสมและได้รับรางวัลในผลการทำงานเป็นประจำทุกปี

  ลูกค้า              บริษัทฯ ให้ความสำคัญต่อความพึงพอใจของลูกค้าเป็นลำดับแรก
                    โดยยึดมั่นในการส่งเสริมความปลอดภัยของข้อมูลส่วนบุคคล
                    จึงได้จัดให้มีระบบการบริหารควบคุมความปลอดภัยข้อมูลส่วนบุคคลของลูกค้าและปฏิบัติตามกฎระเบียบที่เกี่ยวข้อง
                    นอกจากนี้ บริษัทฯ จัดให้มีฝ่ายลูกค้าสัมพันธ์เพื่อรับผิดชอบงานบริการลูกค้า ในด้านการรับฟังปัญหา ข้อร้องเรียน
                    และแก้ไขอย่างระมัดระวัง บนพื้นฐานในการตอบสนองความพึงพอใจของลูกค้าเป็นสำคัญ
                    โดยมีการประเมินผลและรายงายงานผลแก่ผู้บริหารเป็นรายเดือน

  คู่แข่ง              บริษัทฯ ทำธุรกิจภายใต้การแข่งขันที่เป็นธรรมและมีจริยธรรม

  คู่ค้า               บริษัทฯ ได้ปฏิบัติตามเงื่อนไขและสัญญาทางธุรกิจต่างๆ
                    อย่างเคร่งครัดเพื่อมุ่งสร้างความสัมพันธ์อันดีต่อคู่ค้าในระยะยาว

  เจ้าหนี้             บริษัทฯ ได้ปฏิบัติตามเงื่อนไขการกู้ยืมเงินตามข้อตกลง และหน้าที่ที่พึงมีต่อเจ้าหนี้ เช่น เจ้าหนี้ทางธุรกิจ ผู้ถือหุ้นกู้
                    นอกจากนี้ บริษัทฯ ได้ให้ความสำคัญกับการรับผิดชอบในการปฏิบัติตามข้อผูกพัน
                    ภายใต้กฎหมายว่าด้วยนิติบุคคลเฉพาะกิจเพื่อการแปลงสินทรัพย์ให้เป็นหลักทรัพย์ ตามที่บริษัทฯ
                    ได้จัดตั้งและใช้บริษัทนิติบุคคลเฉพาะกิจระดมทุนโดยออกหุ้นกู้

  สังคมและสิ่งแวดล้อม   บริษัทฯ ได้ตระหนักถึงความรับผิดชอบต่อสังคมและสิ่งแวดล้อมโดยให้การสนับสนุนกิจกรรมต่างๆ
                    ที่มุ่งรักษาสิ่งแวดล้อมและให้ประโยชน์ต่อสังคม (รายละเอียดเพิ่มเติมอยู่ในหัวข้อความรับผิดชอบต่อสังคม)
  ----------------- ----------------------------------------------------------------------------------

4. การเปิดเผยข้อมูลและความโปร่งใส

การเปิดเผยสารสนเทศเป็นหนึ่งในหลักการที่มีความสำคัญต่อการกำกับดูแลกิจการที่ดี โดยบริษัทฯ
มีการกำหนดนโยบายที่ชัดเจนซึ่งได้รับอนุมัติจากคณะกรรมการเกี่ยวกับการเปิดเผยข้อมูลให้แก่บุคคลภายนอก
เพื่อให้การเปิดเผยข้อมูลข่าวสาร
ทั้งข้อมูลทางการเงินและข้อมูลที่มิใช่ข้อมูลทางการเงินเป็นไปอย่างถูกต้อง เพียงพอ รวดเร็ว
และความเท่าเทียมกัน ของการให้ข้อมูลแก่ทุกกลุ่ม รวมทั้งเป็นไปตามกฎหมายและระเบียบต่างๆ
ที่เกี่ยวข้อง

บริษัทฯ
ได้จัดตั้งหน่วยงานนักลงทุนสัมพันธ์เพื่อรับผิดชอบในการสื่อสารข้อมูลข่าวสารกับนักลงทุนรายย่อยและสถาบัน
นักวิเคราะห์ ผู้ถือหุ้น และบุคคลอื่นๆ
ซึ่งนักลงทุนหรือผู้สนใจสามารถติดต่อสอบถามข้อมูลข่าวสารของบริษัทฯ เช่น ข้อมูลงบการเงิน
รายงานประจำปี และข่าวแจ้งตลาดหลักทรัพย์ฯ หรือ ก.ล.ต. ฯลฯ
ได้โดยตรงจากหน่วยงานนักลงทุนสัมพันธ์ ทางโทรศัพท์ 0-2689-7008-9 ทางโทรสาร
0-2689-7007 ทาง e-mail ir@aeon.co.th และทางไปรษณีย์ เลขที่ 388 ชั้น 27
อาคารเอ็กเชน ทาวเวอร์ ถนนสุขุมวิท แขวงคลองเตย เขตคลองเตย กรุงเทพฯ 10110

บริษัทฯ มีการนำเสนอข้อมูลแก่นักวิเคราะห์และนักลงทุน ทั้งจากในประเทศและต่างประเทศ
(Company Visit)
อย่างต่อเนื่องและได้เดินทางไปให้ข้อมูลแก่นักลงทุนสถาบันต่างประเทศและในประเทศเป็นประจำทุกปี
นอกจากนี้ บริษัทฯ ยังได้ทำการเผยแพร่ธุรกรรมทางการเงินที่สำคัญ อาทิ
การออกและเสนอขายหุ้นกู้ และการนำเสนอธุรกรรมการแปลงสินทรัพย์เป็นหลักทรัพย์แก่นักวิเคราะห์
และนักลงทุน รวมทั้งได้เผยแพร่ข่าวประชาสัมพันธ์ผ่านทางเว็บไซต์ (www.aeon.co.th)
ตลอดจนให้ข้อมูลและตอบข้อซักถามนักลงทุนและสื่อมวลชนผ่านทางโทรศัพท์ และทางอีเมลเป็นประจำ

ข้อมูลทางการเงิน โดยเฉพาะในส่วนของงบการเงินนั้น
ได้ผ่านการสอบทาน/ตรวจสอบจากผู้สอบบัญชีตามมาตรฐานการสอบบัญชีที่รับรองทั่วไป
และได้ผ่านความเห็นชอบจากคณะกรรมการตรวจสอบ/คณะกรรมการบริษัทฯ
ก่อนเปิดเผยต่อสาธารณชน โดยคณะกรรมการบริษัทฯ
ได้รายงานความรับผิดชอบต่อรายงานทางการเงินในรายงานประจำปีด้วย
สำหรับข้อมูลที่มิใช่ข้อมูลทางการเงิน ซึ่งได้แก่รายการระหว่างกัน
คำอธิบายและการวิเคราะห์ของฝ่ายจัดการ การบริหารความเสี่ยง และการกำกับดูแลกิจการ
บริษัทฯ ได้เปิดเผยรายการดังกล่าวไว้ในรายงานประจำปี และแบบ 56-1
เพื่อเป็นประโยชน์ต่อผู้ถือหุ้น นักลงทุน และนักวิเคราะห์ พร้อมทั้ง เผยแพร่ในเว็บไซต์ของบริษัทฯ
ทั้งภาษาไทยและภาษาอังกฤษ
และได้มีการประเมินประสิทธิภาพของกระบวนการเปิดเผยข้อมูลอย่างสม่ำเสมอ

นอกจากนี้ บริษัทฯ ได้เปิดเผยข้อมูลที่สำคัญอื่นๆ อาทิ ประวัติกรรมการ
บทบาทและหน้าที่ของคณะกรรมการ
และจำนวนครั้งที่กรรมการแต่ละคนเข้าร่วมการประชุมพร้อมทั้งค่าตอบแทนกรรมการและผู้บริหารระดับสูง
ฯลฯ ไว้ในรายงานประจำปี และแบบ 56-1 ด้วย

5. ความรับผิดชอบของคณะกรรมการ

โครงสร้างคณะกรรมการ

ณ วันที่ 20 กุมภาพันธ์ 2553 คณะกรรมการบริษัทฯ ประกอบด้วยกรรมการจำนวน 13 คน

-   กรรมการที่เป็นผู้บริหาร 7 คน

-   กรรมการที่ไม่เป็นผู้บริหาร 3 คน

  (กรรมการตัวแทนจากบริษัท อิออน เครดิต เซอร์วิส (ญี่ปุ่น) 2 คน และ กรรมการจากภายนอก
  1 คน)

-   กรรมการที่เป็นอิสระ 3 คน

โดยมีกรรมการผู้มีอำนาจลงนามผูกบริษัทฯ คือนายโยชิกิ โมริ หรือนายมาซาโอะ มิซูโน
พร้อมประทับตราสำคัญของบริษัทฯ

เพื่อให้สอดคล้องกับหลักเกณฑ์ในเรื่องสัดส่วนกรรมการอิสระที่กำหนดให้บริษัทต้องมีกรรมการอิสระอย่างน้อย
1 ใน 3 ของจำนวนกรรมการทั้งหมด แต่ต้องไม่น้อยกว่า 3 คน ซึ่งคณะกรรมการกำกับตลาดทุน
สำนักงาน ก.ล.ต.
จะบังคับใช้หลักเกณฑ์ดังกล่าวตั้งแต่การประชุมสามัญผู้ถือหุ้นประจำปีที่จะจัดขึ้นในปี 2553 นั้น
ที่ประชุมคณะกรรมการบริษัทฯ ครั้งที่ 1/2553 เมื่อวันที่ 20 เมษายน 2553
จึงได้พิจารณาอนุมัติการแต่งตั้งกรรมการอิสระเพิ่มเติม
ซึ่งจะนำเสนอต่อที่ประชุมสามัญผู้ถือหุ้นประจำปี 2553 ในวันที่ 17 มิถุนายน 2553
เพื่อพิจารณาอนุมัติต่อไป ทั้งนี้ บริษัทฯ
ได้กำหนดนิยามกรรมการอิสระของบริษัทให้สอดคล้องกับข้อกำหนดของตลาดหลักทรัพย์ และ
สำนักงาน ก.ล.ต. (รายชื่อคณะกรรมการพร้อมหน้าที่ความรับผิดชอบ
และรายละเอียดเกี่ยวกับคุณสมบัติกรรมการอิสระอยู่ภายใต้หัวข้อการจัดการ)

ประธานกรรมการบริษัทฯ มาจากบริษัท อิออน เครดิต เซอร์วิส (ญี่ปุ่น)
ซึ่งเป็นผู้ถือหุ้นใหญ่ของบริษัทฯ และประธานกรรมการไม่ได้เป็นบุคคลเดียวกับกรรมการผู้จัดการ
โดยกรรมการบริษัทมีหน้าที่รับผิดชอบในการปฏิบัติหน้าที่ให้เป็นไปตามกฎหมาย วัตถุประสงค์
และข้อบังคับของบริษัทฯ ตลอดจนมติที่ประชุมของผู้ถือหุ้น

คณะกรรมการบริษัทฯ มีวาระการดำรงตำแหน่งตามข้อบังคับของบริษัทฯ
ที่กำหนดไว้ว่าในการประชุมผู้ถือหุ้นสามัญประจำปีทุกครั้ง ให้กรรมการหนึ่งในสาม (1/3)
ของจำนวนกรรมการในขณะนั้นพ้นจากตำแหน่ง
ถ้าจำนวนกรรมการที่จะพ้นจากตำแหน่งไม่อาจแบ่งออกได้พอดีหนึ่งในสาม (1/3)
ก็ให้ใช้จำนวนที่ใกล้เคียงกันกับหนึ่งในสาม (1/3) แต่ไม่เกินหนึ่งในสาม (1/3)
ของจำนวนกรรมการที่จะลาออกทั้งหมด ทั้งนี้ กรรมการซึ่งพ้นจากตำแหน่ง
อาจได้รับเลือกให้กลับมารับตำแหน่งอีกก็ได้

คณะกรรมการบริษัทฯ ไดแตงตั้งเลขานุการบริษัทฯ 2 ทาน
เพื่อใหคําแนะนําดานกฎหมายและกฎเกณฑตางๆ ที่คณะกรรมการตองรับทราบและปฏิบัติ
ดูแลกิจกรรมตางๆ ของคณะกรรมการ
รวมถึงการประสานงานใหมีการปฏิบัติตามมติคณะกรรมการอยางมีประสิทธิภาพ

คณะกรรมการชุดย่อย

ปัจจุบันบริษัทฯ มีคณะกรรมการตรวจสอบซึ่งประกอบไปด้วยกรรมการอิสระจำนวน 3 คน
(รายละเอียดคณะกรรมการตรวจสอบอยู่ภายใต้หัวข้อการจัดการ)

นอกจากนี้ บริษัทฯ ยังมีคณะกรรมการบริหารซึ่งประกอบไปด้วยกรรมการที่เป็นผู้บริหาร 7 คน
เพื่อช่วยศึกษากลั่นกรองงานของคณะกรรมการบริษัทฯ
โดยเฉพาะในกรณีที่ต้องอาศัยความเป็นกลางในการวินิจฉัยรวมถึงดูแลระบบการดำเนินงานในแต่ละฝ่ายของบริษัทฯ
ให้บรรลุตามวัตถุประสงค์ของบริษัทฯ
เพื่อให้ความเชื่อมั่นได้ว่าการบริหารและการดำเนินงานของบริษัทฯ
เป็นไปอย่างมีประสิทธิภาพและดำเนินไปในลักษณะที่ถูกต้องตามกฎหมายและมีจริยธรรม
โดยคณะกรรมการบริหารจะมีการจัดประชุม 2 ครั้งใน 1 เดือน

ปัจจุบัน คณะกรรมการบริษัทฯ กำลังอยู่ในช่วงพิจารณาแต่งตั้งคณะกรรมการชุดย่อยต่าง ๆ อาทิ
คณะกรรมการสรรหา คณะกรรมการกำหนดค่าตอบแทน คณะกรรมการบริหารความเสี่ยง ฯลฯ
เพื่อช่วยเพิ่มประสิทธิภาพในการทำงานของคณะกรรมการบริษัทฯ

บทบาท หน้าที่ และความรับผิดชอบของคณะกรรมการ

คณะกรรมการบริษัทฯ
ทำหน้าที่พิจารณาให้ความเห็นชอบในเรื่องที่สำคัญเกี่ยวกับการดำเนินงานของบริษัทฯ เช่นกลยุทธ์
เป้าหมายทางการเงิน งบประมาณ เป็นต้น
รวมทั้งกำกับควบคุมดูแลให้ฝ่ายบริหารดำเนินงานตามนโยบายและแผนที่กำหนดไว้อย่างมีประสิทธิภาพและประสิทธิผล
รวมถึงจัดให้มีระบบการติดตาม ปรับปรุง และประเมินผลการดำเนินงาน
เพื่อเพิ่มมูลค่าสูงสุดให้กับบริษัทฯ

เมื่อบริษัทฯ
ได้แปรสภาพเป็นบริษัทมหาชนจำกัดและได้จดทะเบียนในตลาดหลักทรัพย์แห่งประเทศไทยในปี 2544
แล้ว คณะกรรมการได้มีการกำหนดแนวทางการกำกับดูแลกิจการของบริษัทฯ (Code of Best
Practices) ให้เป็นไปตามข้อพึงปฏิบัติที่ดีตามแนวทางของตลาดหลักทรัพย์แห่งประเทศไทย
เพื่อก่อให้เกิดประโยชน์สูงสุดของผู้ถือหุ้น โดยคณะกรรมการบริษัทฯ
ได้ริเริ่มอนุมัติหลักการและนโยบายการกำกับดูแลกิจการของบริษัทฯ

ทั้งนี้ คณะกรรมการบริหาร ร่วมกับคณะกรรมการตรวจสอบได้ทบทวน
และอนุมัติหลักการในการกำกับดูแลกิจการของบริษัทดังนี้

-   การปฏิบัติต่อผู้ถือหุ้นอย่างเท่าเทียมกันและเป็นธรรมต่อทุกฝ่าย

-   ดำเนินธุรกิจด้วยความโปร่งใส และสามารถตรวจสอบได้ เปิดเผยสารสนเทศอย่างครบถ้วน
    และเพียงพอแก่ผู้เกี่ยวข้อง

-   จัดให้มีความรับผิดชอบที่ชัดเจนของกรรมการและผู้บริหารในแต่ละส่วนงานภายใต้ระบบควบคุมและตรวจสอบเพื่อสร้างสมดุลซึ่งกันและกัน

-   ปฏิบัติตามระเบียบ ข้อบังคับ และกฎหมายที่เกี่ยวข้อง

-   มุ่งมั่นในการสร้างมูลค่าเพิ่มแก่กิจการในระยะยาว เพื่อประโยชน์สูงสุดต่อผู้ถือหุ้น
    และดูแลไม่ให้เกิดความขัดแย้งทางผลประโยชน์

-   มุ่งมั่นในการดำเนินธุรกิจอย่างมีจริยธรรม และส่งเสริมการรับผิดชอบต่อสังคมและสิ่งแวดล้อม

-   จัดประชุมอย่างสม่ำเสมอโดยแจ้งข้อมูลให้ครบถ้วนก่อนเวลาการประชุมตามข้อบังคับ
    และปฏิบัติตามระเบียบ อีกทั้งจัดให้มีรายงานการประชุมที่ครบถ้วน

บริษัทฯ จัดให้มี อิออน จรรยาบรรณธุรกิจ (AEON Code of Conduct) เพื่อให้กรรมการ
ผู้บริหาร และพนักงานของบริษัทฯ ยึดเป็นแนวทางในการปฏิบัติเพื่อให้บรรลุเป้าหมายของบริษัทฯ
โดยได้มีการกำหนดเกี่ยวกับจรรยาบรรณในการดำเนินธุรกิจ จรรยาบรรณต่อผู้มีส่วนได้เสียกลุ่มต่างๆ
นอกจากนี้ บริษัทฯ ได้แจกคู่มือหลักปฏิบัติพื้นฐานทางธุรกิจ (Business Manner Handbook)
ให้แก่พนักงานทุกคนในวันปฐมนิเทศพนักงานใหม่
เพื่อสำหรับใช้เป็นแนวทางและแนะนำพนักงานให้รู้ถึงพื้นฐานหลักปฏิบัติทางธุรกิจของบริษัทฯ

บริษัทฯ มีขั้นตอนที่ชัดเจนในการดูแลรายการที่อาจก่อให้เกิดความขัดแย้งทางผลประโยชน์
โดยกำหนดให้กรรมการ ผู้บริหาร และพนักงานยึดถือปฏิบัติตามหลักเกณฑ์ เงื่อนไข
และวิธีการที่คณะกรรมการกำกับตลาดทุน และตลาดหลักทรัพย์ฯ กำหนดอย่างเคร่งครัด
โดยเฉพาะอย่างยิ่งเกี่ยวกับการทำรายการที่เกี่ยวโยงกัน

คณะกรรมการบริษัทฯ
กำหนดนโยบายการบริหารความเสี่ยงที่ครอบคลุมการบริหารความเสี่ยงทั่วทั้งองค์กร
และจัดตั้งหน่วยงานบริหารความเสี่ยง เพื่อรับผิดชอบงานในด้านการบริหารความเสี่ยง
และรายงานต่อผู้บริหารเป็นรายเดือน นอกจากนี้ บริษัทฯ
มีส่วนงานตรวจสอบภายในเพื่อประเมินประสิทธิภาพของระบบการควบคุมภายในของบริษัท ซึ่งรวมถึง
การตรวจสอบ ประเมิน ให้ข้อเสนอแนะ
รวมทั้งสนับสนุนให้มีการปรับปรุงประสิทธิผลของกระบวนการบริหารความเสี่ยง การควบคุม
และการกำกับดูแลกิจการ

นอกจากนี้ บริษัทได้จัดตั้งหน่วยงาน Internal Control Office
เพื่อพัฒนาระบบการควบคุมภายในตั้งแต่ต้นจนจบของบริษัทฯ
ระบบการควบคุมภายในนี้เป็นการดำเนินการเพื่อให้สอดคล้องกับกฎหมาย Sarbanes Oxley
ฉบับประเทศญี่ปุ่น (J-SOX) ซึ่ง Financial Service Agency (FSA)
เป็นผู้ออกกฎหมายเพื่อนำมาบังคับใช้กับทุกบริษัทที่จดทะเบียนในตลาดหลักทรัพย์ของประเทศญี่ปุ่น
ภาระกิจหลักของหน่วยงานนี้คือ เพื่อจัดตั้งการควบคุมภายในระดับองค์กร
วิเคราะห์และทำให้เห็นภาพของกระบวนการหลักในการดำเนินธุรกิจของบริษัท เป็นต้น
เพื่อให้บรรลุถึงความน่าเชื่อถือได้ของรายงานทางการเงิน
การปฏิบัติงานที่มีประสิทธิภาพและเป็นไปตามกฎหมายที่เกี่ยวข้อง โดยในเดือนธันวาคม 2551
ที่ประชุมคณะกรรมการบริษัทฯ ได้พิจารณาอนุมัติหลักเกณฑ์ที่เกี่ยวข้องกับการแต่งตั้งกรรมการ
อำนาจหน้าที่ของคณะกรรมการ และคณะกรรมการตรวจสอบ
ซึ่งหลักเกณฑ์ดังกล่าวนั้นสอดคล้องกับกฏเกณฑ์ที่เกี่ยวข้องกับตลาดหลักทรัพย์ฯ
สำนักงานคณะกรรมการกำกับหลักทรัพย์และตลาดหลักทรัพย์ และกฎหมายที่เกี่ยวข้อง
ตลอดจนเป็นไปตามนโยบายของ J-SOX

การประชุมคณะกรรมการ

คณะกรรมการบริษัทฯ ได้มีการกำหนดตารางการประชุมล่วงหน้าเป็นรายปี
เพื่อให้กรรมการสามารถจัดเวลาและเข้าร่วมประชุมได้โดยคณะกรรมการจะต้องประชุมกันอย่างน้อยสามเดือนต่อครั้ง
(รายละเอียดจำนวนการเข้าร่วมประชุมคณะกรรมการอยู่ภายใต้หัวข้อการจัดการ)
โดยเอกสารประกอบการประชุมได้ถูกส่งให้กรรมการเป็นการล่วงหน้าไม่น้อยกว่า 7 วัน
ก่อนการประชุม
โดยเฉพาะวาระสำคัญที่มีเอกสารข้อมูลที่ต้องใช้เวลาศึกษาล่วงหน้าจะส่งเอกสารในวาระนั้น ๆ
ก่อนเพื่อให้มีระยะเวลาพิจารณาอย่างเพียงพอโดยคณะกรรมการสามารถเชิญผู้บริหาร หรือ
ผู้มีส่วนเกี่ยวข้องในเรื่องต่างๆ เข้ามาสอบถามรายละเอียดได้โดยตรง ในระหว่างการประชุม

ที่ประชุมคณะกรรมการแต่ละครั้ง
เปิดโอกาสให้กรรมการแต่ละท่านแสดงความคิดเห็นอย่างกว้างขวางและเป็นอิสระ
ทำให้การพิจารณาตัดสินใจเป็นไปด้วยเหตุและผลอย่างรอบคอบ
ทำให้การประชุมคณะกรรมการแต่ละครั้งดำเนินการไปด้วยระยะเวลาที่เหมาะสมตามแต่วาระการประชุมในแต่ละครั้ง

การประเมินตนเองของคณะกรรมการ

บริษัทฯ
จัดให้มีการประเมินผลการปฏิบัติงานของคณะกรรมการเป็นประจำทุกปีเพื่อช่วยให้คณะกรรมการได้พิจารณาทบทวนผลงาน
อุปสรรคต่างๆ และกำหนดแนวทางการปรับปรุงการทำงาน
เพื่อเพิ่มประสิทธิภาพการทำงานของคณะกรรมการต่อไป

ค่าตอบแทน

บริษัทฯ มีการกำหนดค่าตอบแทนกรรมการและกรรมการชุดย่อยในอัตราที่เหมาะสม
โดยเสนอให้ผู้ถือหุ้นเป็นผู้พิจารณาอนุมัติการกำหนดค่าตอบแทนดังกล่าว
(รายละเอียดค่าตอบแทนอยู่ภายใต้หัวข้อการจัดการ)

การพัฒนากรรมการและผู้บริหารและแผนการสืบทอดงาน

คณะกรรมการบริษัทฯ มีการพัฒนาตนเองอยู่เสมอ โดยได้เข้าร่วมการสัมมนา/อบรม
ทั้งในและต่างประเทศ และเข้าร่วมประชุมกับสมาคมส่งเสริมสถาบันกรรมการบริษัทไทย
ตลาดหลักทรัพย์แห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์
และเมื่อมีการเปลี่ยนแปลงกรรมการใหม่ บริษัทฯ ได้จัดให้มีการแนะนำลักษณะธุรกิจ
และหน้าที่ของกรรมการ พร้อมทั้งแนะนำข้อมูลที่เป็นประโยชน์ต่อการปฏิบัติหน้าที่ของกรรมการใหม่
เพื่อให้เป็นไปตามกฎเกณฑ์ที่เกี่ยวข้องของตลาดหลักทรัพย์ฯ

บริษัท ฯ มีการพัฒนาผู้บริหารให้พร้อมสำหรับการโยกย้ายตำแหน่งภายใน
สำหรับการสืบทอดงานของตำแหน่งกรรมการผู้จัดการใหญ่นั้น เป็นไปตามนโยบายของผู้ถือหุ้นใหญ่

2.  การดูแลเรื่องการใช้ข้อมูลภายใน

บริษัทฯ ให้ความสำคัญกับการเปิดเผยข้อมูลและความโปร่งใสกับทุกฝ่ายที่เกี่ยวข้องทั้งผู้ถือหุ้น
นักลงทุน นักวิเคราะห์ หลักทรัพย์ ตลอดจนบุคคลทั่วไป โดยบริษัทฯ
มีการกำหนดมาตรการป้องกันการที่กรรมการและผู้บริหารจะนำข้อมูลภายในของบริษัทฯ
ไปใช้เพื่อประโยชน์ส่วนตน
(ดังรายละเอียดในหัวข้อการปฏิบัติต่อผู้ถือหุ้นอย่างเท่าเทียมกันภายใต้การกำกับดูแลกิจการ)

นอกจากนี้ บริษัทฯ ยังกำหนดให้กรรมการ ผู้บริหาร และพนักงาน ลงนามในสัญญารักษาความลับ
และ/หรือข้อมูลภายในของบริษัท โดยมีการกำหนดบทลงโทษสำหรับผู้ฝ่าฝืนไว้อย่างชัดเจน

3.  บุคลากร

ณ วันที่ 20 กุมภาพันธ์ 2553 บริษัทมีจำนวนพนักงานรวมทั้งสิ้น 3,608 คน
แบ่งเป็นพนักงานประจำจำนวน 3,279 คน และพนักงานชั่วคราวทั้งรายเดือนและรายวันจำนวน
329 คน โดยสามารถแบ่งแยกตามสาขา ดังนี้

+-----------------------------+-------------+-------------+-----------+
|                             | จำนวน (คน)  |             | จำนวนรวม  |
|                             |             |             |           |
|                             |             |             | (คน)      |
+=============================+=============+=============+===========+
|                             | พนักงานประจำ | พ           |           |
|                             |             | นักงานชั่วคราว |           |
+-----------------------------+-------------+-------------+-----------+
| สำนักงานใหญ่                  | 2,368       | -           | 2,368     |
+-----------------------------+-------------+-------------+-----------+
| สาขาในกรุงเทพมหานคร          | 211         | 150         | 361       |
+-----------------------------+-------------+-------------+-----------+
| สาขาต่างจังหวัด                | 438         | 176         | 614       |
+-----------------------------+-------------+-------------+-----------+
| จุดให้บริการ – กรุงเทพฯ         | 142         | 1           | 143       |
+-----------------------------+-------------+-------------+-----------+
| จุดให้บริการ – ต่างจังหวัด        | 120         | 2           | 122       |
+-----------------------------+-------------+-------------+-----------+
| รวมทั้งสิ้น                     | 3,279       | 329         | 3,608     |
+-----------------------------+-------------+-------------+-----------+

จำนวนพนักงานที่ปฏิบัติงาน ณ สำนักงานใหญ่ของบริษัทฯ สามารถแบ่งแยกตามสายงานหลักได้ดังนี้

+-----------------------------+-------------+-------------+-----------+
|                             | จำนวน (คน)  |             | จำนวนรวม  |
|                             |             |             |           |
|                             |             |             | (คน)      |
+-----------------------------+-------------+-------------+-----------+
|                             | พนักงานประจำ | พ           |           |
|                             |             | นักงานชั่วคราว |           |
+-----------------------------+-------------+-------------+-----------+
| 1. ฝ่ายการตลาด ฝ่ายควบคุมสินเชื่อ | 2,046       | -           | 2,046     |
| ฝ่ายเร่งรัดหนี้สิน                |             |             |           |
| และฝ่ายลูกค้าสัมพันธ์             |             |             |           |
+-----------------------------+-------------+-------------+-----------+
| 2. ฝ่ายบัญชีและการเงิน          | 322         | -           | 322       |
| ฝ่ายสารสนเทศ ฝ่ายบริหาร        |             |             |           |
| และฝ่ายตรวจสอบภายใน          |             |             |           |
+-----------------------------+-------------+-------------+-----------+
| รวมทั้งสิ้น                     | 2,368       | -           | 2,368     |
+-----------------------------+-------------+-------------+-----------+

ในระยะเวลา 3 ปีที่ผ่านมา บริษัทฯ ไม่มีข้อพิพาทด้านแรงงานที่สำคัญ
สำหรับค่าตอบแทนพนักงานทั้งหมดในปีบัญชี 2552 ประกอบด้วยเงินเดือน ค่าจ้างรายวัน
ค่าล่วงเวลา เงินโบนัส ค่าตอบแทนอื่น และค่าสวัสดิการต่างๆในจำนวนนี้ได้รวมส่วนที่ บริษัทฯ
ได้สมทบเงินเข้ากองทุนสำรองเลี้ยงชีพของพนักงาน

ค่าใช้จ่ายเกี่ยวกับพนักงานทั้งหมดในปีบัญชี 2551-2552

  ------------------------------------------ ------------- --------------
                                             ปีบัญชี 2551     ปีบัญชี 2552

  จำนวนพนักงาน                                4,131         3,608

  ค่าใช้จ่ายเกี่ยวกับพนักงาน (ล้านบาท)               812.69        733.41

  สมทบเงินเข้ากองทุนสำรองเลี้ยงชีพของพนักงาน        4.65          5.14
  (ล้านบาท)                                                 
  ------------------------------------------ ------------- --------------

นโยบายในการพัฒนาบุคลากร

บริษัทฯ ให้ความสำคัญต่อการพัฒนาบุคลากรเป็นอย่างยิ่ง
โดยจัดให้มีการอบรมและสัมมนาในหัวข้อที่หลากหลายอย่างสม่ำเสมอแก่พนักงานทุกระดับ
รวมถึงระดับผู้บริหาร โดยมีทั้งการจัดฝึกอบรมภายใน และส่งไปฝึกอบรมกับสถาบันต่างๆ
ในหลักสูตรต่างๆ ทั้งทางด้านเทคนิคและวิชาชีพ เทคโนโลยีสารสนเทศ การบริหาร การจัดการ
ฯลฯ

บริษัทฯ
ยังได้จัดฝึกอบรมให้แก่พนักงานใหม่เพื่อให้เข้าใจถึงขั้นตอนการปฏิบัติงานในส่วนงานที่รับผิดชอบเป็นอย่างดีก่อนที่จะเริ่มปฏิบัติงานจริง
นอกจากนี้
เพื่อเป็นการเพิ่มประสิทธิภาพและเสริมทักษะในการปฏิบัติงานของผู้บริหารและพนักงานทุกคน บริษัทฯ
ยังจัดให้มีการจัดอบรมประจำปี
และเปิดโอกาสให้แก่พนักงานในการที่จะไปเข้ารับการอบรมจากสถาบันต่างๆ

เพื่อเป็นการเสริมสร้างสมรรถนะขององค์กรและบุคลากรของบริษัทฯ บริษัทฯ
ได้ให้การสนับสนุนการพัฒนาบุคลากรอย่างเต็มที่
ในการหาหลักสูตรที่ดีมีคุณภาพและเหมาะสมสำหรับพนักงาน
อีกทั้งได้วางแผนที่จะเพิ่มงบประมาณในการพัฒนาพนักงานของบริษัทฯ ในทุกๆ ปี

8.7 ความรับผิดชอบต่อสังคมและสิ่งแวดล้อม

บริษัทฯ ตระหนักถึงความรับผิดชอบต่อสังคมและสิ่งแวดล้อมเสมอมา โดยได้พัฒนาระบบภายในและเข้าร่วมกิจกรรมเพื่อสังคมและสิ่งแวดล้อมอย่างต่อเนื่อง โดยในเดือน เมษายน 2550 มูลนิธิอิออนประเทศไทย (มูลนิธิฯ) ได้ก่อตั้งขึ้นเนื่องในวาระครบรอบปีที่ 15 ของการก่อตั้งบริษัทฯ โดยมีวัตถุประสงค์ที่จะช่วยเหลือ พัฒนาสังคม และอนุรักษ์สิ่งแวดล้อมให้ดีขึ้น ทั้งนี้ มูลนิธิอิออนประเทศไทย ได้รับการสนับสนุนหลักจากบริษัทฯ และบริษัทในกลุ่มอิออนอย่างต่อเนื่องในการประกอบกิจกรรมการกุศลตามวัตถุประสงค์ของมูลนิธิฯ 

นอกจากนี้ บริษัทฯ ได้ให้ความสำคัญกับความรับผิดชอบต่อสังคมและสิ่งแวดล้อม ดังนี้

8.7.1 การดูแลข้อมูลของบริษัทฯและข้อมูลส่วนบุคคลของลูกค้า

บริษัทฯ มีหน่วยงานสนับสนุนงานคุณภาพองค์กร หรือ Corporate Quality Secretariat
(CQS) เพื่อให้ความรู้และตระหนักถึงการรักษาความปลอดภัยของข้อมูลบริษัทฯ
และข้อมูลส่วนบุคคลของลูกค้า โดยมีการแบ่งแยกหน้าที่ในการเข้าถึงข้อมูลบริษัทฯ
ในแต่ละระดับอย่างชัดเจน รวมทั้งจัดให้มีการตรวจสอบการปฏิบัติงานตามข้อบังคับของบริษัทฯ
ในสถานที่ทำงาน และจัดระเบียบการบริหารความปลอดภัยในข้อมูลต่างๆ
โดยมีการจัดตั้งคณะทำงานเพื่อส่งเสริมกิจกรรมต่างๆ เช่น
การจัดประเมินผลการปฏิบัติงานให้ได้ตามข้อกำหนดของมาตรฐาน การฝึกอบรมพนักงาน
การทบทวนแผนการปฏิบัติงาน
การวัดระดับความเสี่ยงในการบริหารงานในทุกส่วนงานเพื่อป้องกันความเสี่ยงในทรัพย์สินและข้อมูลของบริษัทฯและการจัดระเบียบและระบบควบคุมการเข้าออกสถานที่ทำงานในแต่และส่วนงาน
รวมถึงการส่งข้อมูลไปยังบุคคลภายนอกองค์กร ฯลฯ

บริษัทฯ ได้รับการรับรองมาตรฐาน ISO/IEC 27001:2005 ซึ่งเป็นมาตรฐานสากล
ด้านการบริหารจัดการความมั่นคงปลอดภัยของข้อมูลจากบริษัท บูโร เวอริทัส เซอทิฟิเคชั่น
(ประเทศไทย) จำกัด ในเดือนกุมภาพันธ์ 2551
โดยมาตรฐานดังกล่าวเป็นที่รู้จักในฐานะกรอบการทำงานที่ระบุถึงข้อกำหนดในการบริหารจัดการความมั่นคงปลอดภัยของทรัพย์สินด้านข้อมูล
ซึ่งเปรียบเสมือนการรับประกันว่า บริษัทฯ
ได้ปกป้องคุ้มครองข้อมูลด้วยวิธีการที่ดีที่สุดเฉกเช่นเดียวกับองค์กรชั้นนำระดับโลก
และให้ความสำคัญกับการบริหารจัดการระบบรักษาความมั่นคงปลอดภัยของข้อมูลให้มีประสิทธิภาพเป็นอันดับแรกเสมอ

นอกจากนี้ ในเดือนกุมภาพันธ์ 2552 บริษัทฯ ได้รับการรับรองมาตรฐาน ISO9001:2008
อันเป็นมาตรฐานสากลของระบบบริหารงานคุณภาพ จากบริษัท บูโร เวอริทัส เซอทิฟิเคชั่น
(ประเทศไทย) จำกัด ซึ่งการรับรองดังกล่าว เปรียบเสมือนการรับประกันว่า บริษัทฯ
จะสามารถให้การบริการที่สอดคล้องต่อความต้องการและความคาดหวังของลูกค้าได้อย่างมีประสิทธิภาพและประสิทธิผล
รวมทั้งสอดคล้องกับข้อกำหนดทางกฎหมายที่เกี่ยวข้อง

8.7.2 การอนุรักษ์สิ่งแวดล้อม

เนื่องจาก บริษัทในกลุ่มอิออนมีนโยบายหลักในการตอบแทนสังคม
ซึ่งเป็นฐานในการดำเนินธุรกิจของบริษัทฯ ในขณะที่ประชากรโลกกำลังเผชิญกับภาวะโลกร้อนนั้น
กลุ่มอิออนมีนโยบายในการอนุรักษ์สิ่งแวดล้อม เช่น การปลูกต้นไม้และรักษาแหล่งน้ำ ซึ่งบริษัทฯ
ได้เข้าร่วมกิจกรรมปลูกต้นไม้เป็นประจำทุกปี โดย ในเดือนเมษายน 2551 บริษัทฯ
และบริษัทในกลุ่มอิออน ได้ร่วมกิจกรรมปลูกป่าที่กำแพงเมืองจีน
ซึ่งกิจกรรมดังกล่าวจัดขึ้นโดยมูลนิธิอิออนเพื่อสิ่งแวดล้อม และในเดือนพฤศจิกายน 2551
โดยจะจัดอย่างต่อเนื่องไปจนถึงปี 2554 และในเดือนพฤศจิกายน 2551 บริษัทฯ
ร่วมกับมูลนิธิอิออนประเทศไทย และบริษัทในกลุ่มอิออนได้จัดกิจกรรม
“โครงการปลูกต้นไม้มูลนิธิอิออนประเทศไทย” ณ อุทยานสิ่งแวดล้อมนานาชาติสิรินธร อำเภอชะอำ
จังหวัดเพชรบุรี โดยผู้บริหาร พนักงาน และลูกค้า ร่วมกันปลูกต้นไม้เพื่อเพิ่มพื้นที่ป่า
พลิกฟื้นคืนความสมดุลให้กับธรรมชาติ และร่วมกันบรรเทาปัญหาโลกร้อน
ซึ่งโครงการดังกล่าวเป็นส่วนหนึ่งของโครงการ “ปลูกเพื่อโลก ปลูกเพื่ออนาคต -
โครงการต้นไม้พันล้านต้น” ในประเทศไทย
โดยความร่วมมือของมูลนิธิอุทยานสิ่งแวดล้อมนานาชาติสิรินธร ในพระราชูปถัมภ์
สมเด็จพระเทพรัตนราชสุดาฯ สยามบรมราชกุมารี มูลนิธิ Global Peace and Environment
(FGPE) แห่งประเทศญี่ปุ่น กระทรวงทรัพยากรธรรมชาติและสิ่งแวดล้อม
โดยกรมส่งเสริมคุณภาพสิ่งแวดล้อม และ United Nations Environment Programme
(UNEP)

ในเดือนพฤศจิกายน 2552 บริษัทฯ ร่วมกับมูลนิธิอิออนประเทศไทย
และบริษัทในกลุ่มอิออนได้มอบเงินบริจาคให้กับ “มูลนิธิอาสาเพื่อนพึ่ง (ภาฯ) ยามยาก
สภากาชาดไทย” เนื่องด้วย บริษัทฯ เห็นความสำคัญในการช่วยเหลือผู้ประสบอุทกภัย
อันเป็นผลมาจากการไม่มีป่า หรือป่าถูกทำลาย เป็นการต่อยอดจากกิจกรรมการปลูกต้นไม้
อันเป็นกิจกรรมที่บริษัทฯ ให้ความสำคัญมาโดยตลอด

นอกจากนี้ ในเดือนมกราคม 2553 ที่ผ่านมา บริษัทฯ ได้รับการรับรองมาตรฐาน ISO14001 :
2004 อันเป็นมาตรฐานสากลของระบบบริหารจัดการสิ่งแวดล้อม จากบริษัท บูโร เวอริทัส
เซอทิฟิเคชั่น (ประเทศไทย) จำกัด เพื่อสร้างความมั่นใจในการบริการ
และสามารถตอบสนองความต้องการของลูกค้า
โดยคำนึงถึงผลกระทบต่อสิ่งแวดล้อมที่เกิดขึ้นจากการดำเนินธุรกิจของบริษัทฯ ทั้งนี้ บริษัทฯ
ได้กำหนดนโยบายสิ่งแวดล้อม และได้0เผยแพร่นโยบายดังกล่าวให้กับพนักงาน ผู้ที่เกี่ยวข้อง
รวมถึงสาธารณชนได้รับทราบดังนี้

1.  บริษัทฯ จะดำเนินธุรกิจ โดยคำนึงถึงผลกระทบต่อสิ่งแวดล้อม
    และการอนุรักษ์ทรัพยากรให้เกิดประโยชน์สูงสุด
    ตลอดจนการพัฒนาระบบบริหารจัดการด้านสิ่งแวดล้อมอย่างเหมาะสม

1.  บริษัทฯ จะจัดทำระบบบริหารจัดการด้านสิ่งแวดล้อม
    เพื่อให้มั่นใจได้ว่าการดำเนินธุรกิจจะเป็นไปตามกฎหมายและข้อกำหนดอื่นๆ
    ที่เกี่ยวข้องด้านสิ่งแวดล้อม

2.  บริษัทฯ จะกำหนดวัตถุประสงค์ เป้าหมาย และโครงการ เพื่อสนับสนุนระบบบริหารจัดการด้าน
    สิ่งแวดล้อมอันก่อให้เกิดประสิทธิผลสูงสุดต่อองค์กร

3.  บริษัทฯ จะสร้างจิตสำนึกในการรักษาสิ่งแวดล้อมให้กับพนักงาน
    เพื่อให้การจัดทำระบบบริหารจัดการ ด้านสิ่งแวดล้อมเป็นไปอย่างมีประสิทธิภาพ

8.7.3 กิจกรรมสาธารณประโยชน์

พนักงานบริษัทฯ ทั้ง 80 สาขาทั่วประเทศได้ร่วมกิจกรรมสาธารณประโยชน์ต่างๆ อย่างต่อเนื่อง
โดยในปี 2550 บริษัทฯ ได้จัดกิจกรรม “อิออนร่วมร้อยหัวใจไทยร่วมสมทบทุนเพื่อมูลนิธิชัยพัฒนา
ทูลเกล้าฯ ถวายพระบาทสมเด็จพระเจ้าอยู่หัว”
เนื่องในวโรกาสมหามงคลสมัยฉลองสิริราชสมบัติครบ 60 ปี
ด้วยการร่วมสมทบทุนโดยการใช้จ่ายผ่านบัตรอิออน โดยบริษัทฯ ร่วมบริจาค 1
บาทต่อการใช้จ่ายผ่านบัตรอิออนหรือการใช้บริการของอิออนทุกรายการที่ได้รับอนุมัติ

ในปี 2552 บริษัทฯ และบริษัทในกลุ่มอิออน ร่วมกับมูลนิธิอิออนประเทศไทย
ได้จัดกิจกรรมเพื่อสาธารณประโยชน์ อาทิ กิจกรรมบริจาคโลหิตทุกไตรมาส
กิจกรรมเลี้ยงอาหารกลางวัน และมอบสิ่งของ พร้อมทั้งมอบทุนการศึกษาให้แก่เด็กนักเรียนหูหนวก ณ
โรงเรียนเศรษฐเสถียร ในพระราชูปถัมภ์ และกิจกรรมบริจาคเงินแด่องค์กรสาธารณกุศล
โดยได้ร่วมบริจาคเงินแด่ศูนย์บริการโลหิตแห่งชาติ สภากาชาดไทย บริจาคพจนานุกรมอังกฤษ-ไทย
ไทย-อังกฤษ และพจนานุกรมรูปภาพให้แก่เด็กนักเรียนชั้นประถมศึกษา
และชั้นมัธยมศึกษาในห้องสมุดของโรงเรียนที่ยังขาดแคลน ผ่านทางมูลนิธิศุภนิมิตแห่งประเทศไทย

นอกจากนี้ ในเดือนกุมภาพันธ์ 2553 บริษัทฯ และบริษัทในกลุ่มอิออน
ยังได้ร่วมมอบเงินบริจาคให้กับสภากาชาดไทย
เพื่อสมทบทุนช่วยเหลือผู้ประสบภัยแผ่นดินไหวในสาธารณรัฐเฮติอีกด้วย

ปัจจุบัน บริษัทฯ อยู่ระหว่างการรวบรวมและศึกษาข้อมูลเพื่อวางแผนด้านกิจกรรมความรับผิดชอบต่อสังคมเพิ่มขึ้นต่อไป